Die Goddelike is inherent deel van alle mense en van alle ander lewende wesens, maar as gevolg van evolusionêre prosesse soos bv. natuurlike seleksie wat miljoene jare plaasgevind het, is daar wesenlike genetiese verskille tussen hulle. Hierdie genetiese verskille bepaal bv. tot 'n groot mate dat katte ander geaardhede het as honde. Dit is selfs moontlik dat gene mense se seksuele oriëntasie kan beïnvloed. 'n Onlangse wetenskaplike ondersoek het die verband tussen oorgeërfde gene en intelligensie belig. Diegene wat meer intelligent of meer skeppend is as andere, is egter nié noodwendig "goeie mense" nie. Daar is talle voorbeelde van intelligente en skeppende mense wat al heelwat skade aan die omgewing en aan andere aangerig het. 'n Geniale persoon is nie noodwendig 'n goeie mens met 'n goeie geaardheid nie en iemand wat gebore is met Down se sindroom is nie noodwendig 'n slegte mens nie.
Dit is dus belangrik om te onderskei tussen aan die een kant die Goddelike essensie wat alle lewende wesens op 'n "dieper" vlak van die werklikheid aan mekaar verbind en aan die ander kant, verskille tussen méér intelligente mense en minder intelligente mense; tussen honde en katte, miere en olifante, ens. Omdat hulle verskillende gene oorgeërf het vanaf hul ouers, beskik alle lewende wesens dus nié oor presies dieselfde vermoëns nie. Indien 'n hond byvoorbeeld dieselfde skole en universiteite as 'n mens sou bywoon, sal die hond beslis nie in staat wees om 'n boek te skryf nie. Dis doodeenvoudig onwetenskaplik om te beweer dat slegs die menslike spesie 'n uitsondering is op hierdie reël en dat elkeen daarom dieselfde potensiaal het om uiteindelik 'n geniale ruimtewetenskaplike te kan word. Iemand wat met my hieroor verskil het gedurende 'n debat, het selfs beweer dat Stephen Hawking 'n baie goeie ma gehad het en dat sy goeie opvoeding en haar optrede teenoor hom, van die grootste bepalende faktore was vir sy latere genialiteit! Terwyl baie godsdienstige mense glo dat almal "gelyk geskape is in die oë van God," aanvaar heelwat nie-godsdienstige Marxiste, humaniste en liberale demokrate die antropologiese weergawe van die gelykheidsdogma waarvolgens almal gelyk is in dié opsig dat hulle dieselfde vermoëns het om dieselfde dinge in die lewe te kan bereik.
Kom ons veronderstel dat die meeste inwoners van 'n sekere land sou besluit om positiewe lewenswaardes na te volg en daarvolgens te lewe – norme en waardes wat hulle aanmoedig om die welsyn van die meeste van hulle medeburgers te bevorder. Daar is ook oorgenoeg hulpbronne in die land en geen probleme met oorbevolking nie. Die inwoners is sodanig "volwasse" en konsidererend en hul lewens so moreel onaantasbaar, dat geeneen van hulle dit sou oorweeg om 'n ander persoon te benadeel nie. In sulke ideale omstandighede is daar nie eens die behoefte aan 'n regering of polisiemag nie en is selfs 'n toestand van anargie of regeringloosheid, aanvaarbaar. Daar kan selfs 'n groep wysgere wees wat as raadgewers optree vir die res van die bevolking. Die raadgewers ag dit ook nie nodig om wette te maak wat deur 'n polisiemag afgedwing word nie en daar is gevolglik geen tronke nie. Kom ons veronderstel verder dat daar 'n ánder land is met soortgelyke omstandighede, maar dat daar 'n diktator of koning is wat as alleenheerser regeer. Selfs hierdie laasgenoemde land se mense behoort ekonomies (en heel waarskynlik ook op die spirituele terrein) te floreer.